Szilágyi Géza: Tristia

Excelsior
Mikor megúntam gyökerestül
A park nyesett szépségeit:
Vágyam, fojtó falán keresztül,
A zordon rengetegbe vitt.
Utamban száz kín vérezett meg...
... De végül új tanyám akadt:
S mik a szűk régihez vezettek,
Fölégetém a hidakat.
Fekete, vad sziklán maradtam,
Sajgó agyammal egyedül.
Házam sivár, hideg, lakatlan,
S bősz szél süvít Észak felül.
De hasztalan csábít sok emlék,
Bármily varázsolón hazug —
Már vissza többé nem mehetnék:
Mögöttem örvény árja zúg.
S nem is vagyok hitvány erőtlen,
Ki visszasóvárg szüntelen:
Tusára híva áll előttem
A viharjárta végtelen...
Az úttalanban útat érni,
Hol czél sem int, találni czélt —
Ki egymagában megisérli:
A többi korcsnál szebben élt

Prológ
Szilaj poéta, hogyha róla,
Az ideálról szól a nóta:
Bűnös gerjelmet sohse érezz,
Vigyázz, légy szende és szemérmes.
Tollad’ vezesse jámbor szellem,
Ne vétkezzél az illem ellen;
Vak szenvedélytől óvakodva
Sok-sok morált keverj dalodba.
Legyen sóvárgás benn’ tömérdek:
Hű lelket áhítson a lélek.
De már az ördögöt: a testet
A világért se emlegessed!
Igy zengj! Nagy hírhez jutsz eképen,
S mamáknak csöpp okuk se lészen,
Hogy nótád’, mert szemérmetlenség,
A lánykák elől rejtegessék...

Feltámadás

Nem nézett senkinek szemébe,
Forró, sorvasztó vágyban égve;
Ajkát nem érte férfi ajka,
Hosszú csókban reá tapadva;
Buján ringó patyolattestét
Erős karok sohsem ölelték:
E remek nőt nem látta senki
Szerelmi lázban megremegni.
Mint bús mesék halottja, olyan:
Élők között bolyongva zordan.
Mellette zúg az ár: az élet,
De álmából ő föl nem ébred;
Csókoknak hallja csattanásit,
De csókot vére sohsem áhit;
A nagy szeretkezés körűlte
Nem hat szívéig, mely kihűlve.
— — Mikor feltűntél messze, távol,
Már akkor reszketék a vágytól:
Feldúlni sivár békességed’,
Mámort, kéjt, éltet adni néked.
Azóta szívemet ragadja
Feléd vad ösztön forgatagja:
És mint tűzostor űz utánad:
Szilaj dac és észbontó bánat.
Dac, hogy a lelked, egyre szűzi,
A szerelmet balgán elűzi,
S gonosz rontástól megfagyasztva
Az élet lángját bűnnek tartja.
Bánat, hogy ez a kéjre termett
Elkábító test: kővé dermedt;
Szobor, mit nem lehet ölelni,
Forrás, hol enyhez sose lelni.
És engem e dac és e bánat
Majd addig-addig űz utánad,
Míg — végre már nem tépelődve,
Az emberekkel nem törődve,
Nem félve mennyei hatalmat —
Lángolva magamahoz ragadlak,
Letiprom vad ellenkezésed,
De meghozom az üdvösséged.
Ha átkarollak majd merészen,
Akkor feltámadásod lészen:
— A titkos kéj egy pillanatja
Szebb léted újra visszaadja,
Csókom tüzet szít holt szívedben,
Beléd lehellem ifjú lelkem —
Szétfoszlik a halál borúja,
És győz az élet. Halleluja!

Vénusz Vulgivaga
Mindenkié és senkié sem! —
Volt, amióta embert vágy gyötör,
Van és pompázva uralkodik,
És lészen örökké...
Roppant mezetlen tagjaival
Széjjelterül buján az egész
Földnek kerekén:
Vörös haja söpri mind e világot,
Lakik ragyogó palotákban,
S nyomorú kalyibákban,
Az illatos mezőkön
S a város bűzhödött utczáiban...
Övé a hajnal, a dél, az est,
A nappal az éj:
Mert minden idő
A párosodás szentelt ideje.
A bajúsztalan ifjú,
A vészedzette férfi,
És kései vágy tüzében az agg:
Hideg szüzektől 
A tisztesség fakó köpenyébe
Bebukolódzott
Kegyetlen asszonyoktól
Hozzá menekülnek,
Hozzá simulnak,
Szomjazva, lihegve,
A megváltást keresve —
És Ő sose nézi:
Ki dús, ki szegény?
Ki bölcs, ki bolond?
Ki erős, ki vézna?
Ki ép, ki beteg?
Ki szép, ki csúf?
Ám esdő szóra hajolva
S engedve durva parancsnak,
Odanyújtja testét
Akárkinek, kit elében
Vezére a sorsa... —
Hány millió
Kacsint a szemébe,
Tapad ajkaira,
Borul kebelére,
Belevész az ölébe,
Hány milliónak ad szünetlen!
Ad oly pazarul,
Miként a gyerekmese istenei:
Adományit tékozolva... —
De jaj is minékünk,
Minékünk millióknak,
Kik iszunk kegyének
Zavaros habú poharából!
Hah, mert nem adja tiszta szívből,
Csak ingyen,
Ölelései kéjét:
De megveszi rajtunk
Miként a gyerekmese ördögei,
Fukar irigyen, százszorosan
A röpke üdvnek árát!
Arczunk rózsáit mind letarolja,
Hogy véle maga párnázza ki testét...
Telehint kéj bódító virágaival,
Amikben rejtve ott sziszeg a kígyó:
A métely, mely kimarja velőnket —
Jaj és azután,
Mikéntha bánná
Gonosz rontása bűnét,
Engesztelésül:
Az áldozatának homlokára
Reácsókolja vad szerelme
Égő,
Piroslón felragyogó jelét:
Vénusz koronáját...

Az “éjféli misé”-ből
I.
(Prológ)
A mult sötét pompája
Vad gyászszal vesz körül:
Gyötrő kéjébe lelkem
Sováran elmerűl...
Rongyos, fakó írások
Föltárják tutkukat,
S hogy olvasom, lebűvöl
Varázsos hangulat.
Ilyen csodát! — Mi rég már
Csak emlék, semmiség,
Ah látok, újra látok:
Egy ördögi misét.
S hogy zord, éjféli képe
Feketéll im felém:
A dalt, mit rég kerestem,
Egyszerre föllelém...
II.
(Jézus)
Kövér apácza, kiaszott barát
— A furcsa párnak szilaj volt a kedve —
Vihogva, sírva és keresztet vetve
Hörgette csúfos, lázadó dalát:
— “ Szeretjük, imádjuk
Szent, ördögi hitben,
Mit tilt tehetetlen
Haraggal az Isten!
Szeretjük, imádjuk
Mindazt, ami álság,
Méregteli szívek
Hazug dobogását!
Szeretjük, imádjuk
Mindazt, mi parázna,
Husunk’ ami bújtja
Gyötrő, buja lázra!
Szeretjük, imádjuk
Mindazt, ami vétek,
S mi palástja bününknek
Az éji sötétet!” —
Bösz vágytul összemart, borgőzös agygyal,
Szomjan lesik a párnak dalolását
A barátok ölében az apáczák:
Megannyi kéjre sóvár czéda angyal...
Kiket itt összecsalt pokoli vágyuk,
Közöttük az egyetlen idegen
A szűz Megváltó, aki hidegen
Feszületéről letekint reájuk...
Fölemeli a kopasz gvardián
Nehéz fejét, s eszelős lázba’ kérdi:
— “Keresztre vert hóbortos Názáreti,
Mire gondolsz most, Magdolnára tán?
Nem öleléd! — Nem kínoz ez a vétek?
Szomorú gőgödben vajj meg nem ingat,
Ha hallod itt tilalmas csókjainkat,
Sóhajba vesző kaczaját a kéjnek?
Mit nem szalasztott el bolond hibád?! ....
Egy nyitva feledett ablakon átal
Behozza bűvös éji szél magával
Fonnyadt virágok fanyar illatát...
III.
(Áldás)
Az oltár vérvörös lepel födé el,
Amelyen egy piczinyke, meztelen
Leány feküdt. Nyöszörgött szüntelen,
S a légbe kapkodott sovány kezével...
S hogy a gyerek elé lépett az agg,
Egy vézna barát, hangosan nevetvén,
Még egyre babrált apáczája keblén,
De már a többi figyelt hallgatag’.
A vén pap lángoló arczczal, kevélyen,
(Kezében csonka fekete kereszt)
Mély, messzebúgó hangon szólni kezd:
— Atya, Fiú és Szentlélek nevében!
Atya: a Sátán. Fia: mind a bűn.
Szentlélek: a kéj, mely szívünkben ég.
Hazug bálványt nem hittünk soha még.
E Szentháromságot imádva hűn! —
S a jobb keze lóbálja a keresztet,
A balja homlokán a kis leánynak:
— “Apáczafattyú! Átkaimmal áldlak,
A Gonoszé a vég, s övé a kezdet!
Ha felserdülsz, kísérjen bősz jajongás,
Amerre jársz, szálljon veled a métely:
Sorvasszad deli férfiak szívét el,
S a testüket is benned érje rontás!
Sátán kezében légy a gyilkos ostor!
Sajogjanak tőled szívek meg elmék!
Hirdessed a pokolnak győzedelmét:
A bűn Igéjét vidd szét, új apostol!
Atya, Fiú és Szentlélek nevében
Megáldalak!” — Hatalmas hangja reszket
Vadúl a földhöz csapja a keresztet,
S reátapod daczosan és kevélyen.
Egeketvívó lázadásra termett,
Vulkánszívű, titánik egy alak —
Barát, apácza nézi hallgatag’,
Az oltáron halkan nyöszörög a gyermek.

Éj.
Fölébredék éjfél idején. —
A láz felkorbácsolta vérem’,
Buja képek serge zsibonga fejembe.
És láttam Őt is,
Őt, Őt anyaszülete-mezetlen...
Sötét haja verte bokáit.
S hogy rám kaczagott,
Jövének a vágyak,
Vadul kimarva szivem’!
...Ajk ajkra tapadjon,
Mell mellre dagadjon,
Test testbe veszszen örökre, örökre...
És újra meg újra lehajla felém:
Ő, Ő, anyaszülte-mezetlen.
És ajka susogta: másnak az ajka tapad rám,
De nem a tiéd...
És melle lihegte: más temetendi
Bohó fejét az isteni két
Halom közébe. — De nem te...
Öle vonaglott:
Titok maradok mindétig előtted,
Bolond, csak előtted... —
S ezer apró, vad kobold rohant meg
Agyam’ kalapálva, szúrva szívem’!
Gyilkos tüzü láz emésztett,
Ah itt a vég, a halál! —
És tikkadt ajkam imára nyilt meg, 
És hívtam a Jézust,
A Messiást,
Hívtam párnáka temetve főmet:
— “Énnékem nem vagy Istenem fia,
És mégis hozzád száll halálra gyötrött
Szivemnek imája,
Énnékem nem vagy Istenem fia,
Isten maga vagy Te:
Te tiszta, Te szűz király!
Lebirtad a Sátánt,
A vágyak vágyát is leküzdted,
Te tiszta, Te szűz király!
Lebirtad a Sátánt,
A vágyak vágyák is leküzdted,
Te szűz király!
Az ördögi háló, 
Melynek neve asszony,
Sohse fonta be lelked...
Ajkad sohse csókolt,
Karod nem ölelt,
Nem zárt buja ölébe senki...
Csak nézted egyre nyugodtan
A Szűzesség szomorú szigetéről
A kéjnek szennyes árjait.
Te szűz király, aki győztél
A vágyak poklain, jövel, jövel! —
Kitárva volt előtted a kéjek
Üdvteremtő méhe — és lemondál...
Magdolna, az angyali czéda, elébed
Vetette magát, de meg se botoltál
A hófehér kebel lágy halmiban...
Lemondva nyugodtan,
Lemondva szelíden,...
— De én a botor,
A dőre, a vak,
Csak én nem mondhatok le Róla,
Kitől az örök Lehetetlen
Sivár, zord végtelenje zár el...
Száz sanda kísértő,
Vérem, szivem és idegem,
Forrongva, dobogva, sajogva zúgják:
Csak Őt akarom, akarom!... —
Jövel, jövel, taníts lemondani,
Riaszszad el a démoni kísértést:
Érintsd sovány, fehér kezeddel
Fejem’ egy pillanatra csak,
És nyomtalanúl tovatűnnek
Az izgató, buja képek.
Irgalmas csókodat leheljed
Szivemre, s majd csitúl e kerítő,
Ki az ész szavát vihogva csufolja...
Jövel, jövel,
Te diadalmas, szűz király!”
Siralmam az éjbe,
A könyörtelen éjbe vész.
Jézust hiába várom, jaj hiába:
Könyörtelen isten!
A láz felkorbácsolja vérem’,
És egyre látom
Csak Őt,
Őt, Őt, anyaszűlte-mezetlen...

Credo
Az imádságot elfeledtem,
A  jó Istent meg eltemettem
Egy óriás sír éjjelébe:
Gyerekemlékeim közébe...
Oly jól esett kérkedni véle,
Hogy végre rajtam semmiféle
Felsőbb hatalom járma nincsen:
Egyszer csak itt volt újra Isten.
Feltámadt szinte észrevétlen’
Egy rossz, zsarnok leány képében,
S én úgy imádtam csalfa báját,
Mint hívők Istenük’ imádják.
Ő volt az Úr, ő volt az oltár,
Feléje szállt dalom: a zsoltár...
Mi legdrágábban e világon:
Feláldozám az ifjuságom’.
Beh gyorsan foszlott szét az álom?!
Mért kelle oly hamar belátnom:
Hogy kiért szivem vágya lángolt,
Nem isten, csak gyarló leány volt...
Minden csöpp vér tombolva lázadt:
“Ebben hihetttél? Mily gyalázat!”
És bosszuló, viharzó búban
A hazug bálványt összezúztam.
Ó, többé nem keresek istent,
Nem égbe’ fönn, se földön itt lent...
Higyen akármiben a bamba:
Már nem hiszek, — csak önmagamba’.
Panoráma
I.
A kopottas bársonypamlagon,
Félig húnyt szemmel, álmatagon,
Egész’ egyedül maradva, ültem:
Vad bódult táncz kerenge körültem...
S gondoltam erre is, arra is,
Hogy az élet vad lova el-tova visz,
S minél messzebb száguld velem:
Növekszik a vágyam szüntelen.
S eszembe jutott, mint kis gyerek,
— Jaj rágondolni alig merek —
Bohó szivem egyetlen álma,
Hő vágya volt: a panoráma.
...A fabódék künn a piaczon,
Rajongtam értük ám nagyon,
Kivűl-belűl gyönyörűr valának  —
De nagy is volt értük bennem a bánat...
Hisz a szobrokat meg a képeket
Megnézhetém, de nem lehetett
Hozzájuk nyúlva, megtapogatnom:
Őrt áll mindig egy öreg asszony.

Ő volt a kerúb, ki nagy-kegyetlen
— Ha próbáltam — riaszta szünetlen,
S ez fájva fájt... De balga emlék,
Ó mért, hogy immost újra szülemlék?...
II.
S a kopottas bársonypamlagon,
— Többé nem méla-álmatagon —
Éber szemmel figyelve, ültem:
Vad, bódult táncz kerenge körültem...
S eszembe jutott, ez a bál se más,
Csupán panorámai mutogatás;
“Megnézhetők” közelrül a dámák,
S az urak méltókép megcsodálják.
De már a csillárfény alatt
Az úrnak a “tárgyhoz” nyúlni szabad,
És kedve szerint meg is tapogatja,
Ha sodorja a táncz bősz forgatagja.
Ah, mily kápráztató panoráma!
Mi ehez képest szivem egykori álma?
Kaczér bájak hogy’ esengenek:
“Csak nézz és fogj meg engemet!”
Hány mélytüzü szem ragyogja kevélyen:
“Ha ltnál égni a kéj hevében?”
Hány vérpiros ajk mikéntha susogna:
“Csókolva válnék csak pirosra!”
A fűzőből annyi kebel kidagad:
“Rajtunk kipihenhetnéd magad!”
Buján ringó csipők hivgatnak:
“De boldog is az, hozzánk ki tapadhat!”
Csupán ölüket már nem mutogatják,
Mivel ez nem báli szokás manapság,
S csak meztelen divat vala régen:
A gonosz, hunczut régens, idejében...
...No, s a jó urak is beérik a jóval:
A láthatóval, a foghatóval.
Aki tudja a szent erkölcsi elvet,
Uri hölgytől többet nem követelhet! —
...De mi szárnyaszegett varjak raja áll ott!
Öreg asszonyok soka nézi a tánczot.
Ám bosszusan közülök kise károg:
Szorongassák lányát akárhogy.
Hisz nincs, akit érhetne gáncs:
Ami bálon esik meg, mind elegáns!
S nyugodtan, szélesen mosolyognak
Az illedelmes, szép dolognak...


Pünkösd
— Legenda —
Mikoron Vénusz, A Miasszonyunk
Még nem volt trónjavesztett: szent hegyében
Pünkösd dalos, virágos napjait
Megülte évrül-évre csodaszépen.
Aki szivében még pogány vala,
Varázstól vonva, mind hozzá betére
—Szűz asszony, férfi, szép, dali sereg! —
A zsengék forró, buja ünnepére.
Vígan nevették a bolondokat,
A fonnyadt arczú, rideg szivü népet,
Mely a Szent-Lélek zordon ünnepét
Komor, fekete templomban ülé meg.
Nem térdeltek hideg oltár elé,
Nem értett imát mormolgatva halkan:
Nem zengték el hazug hálájukat
Sanyargatás dicsével teli dalban.
Követve ősi, egyszerű szokást:
Föld s állat zsengéiből áldozának
— Ki csak bolond mesékben rég halott,
Ki mindig él — a nagy, isteni Pánnak!
Nagy Pán az ősi, örök Kéj maga,
Az ember kéjit is vidúlva nézi:
Azért évenkint buja szerelem
Zsengéiből is áldozának néki...
Tizennégy szűz a tudás fájinak
Gyümölcseit most tépdelé először:
Zsengéjük: fájó ölelés nyomán
Fakadt jajszó, mi keblünkből előtör.
Első percz, melyben czélra tör a vágy,
Édes harcz — bár kín — üdvéért a kéjnek,
Teremtés legdrágább zsengéje te:
Pünkösd évadján Pánnak szentelének!
Az volt az ünnep: Élet ünnepe,
Amely szemébe kaczag a halálnak.
Csak volt... Mesévé lett Vénusz hegye,
Mig, jaj, zord templomok még mindig állnak!

Jer!...
Kúszszál reám, jer, gyönge kis féreg:
Melengetlek majd, ápolva védlek.
Az égtől mért is várnál kegyelmet?
Imádj csak engem jó istenednek!
Hidd, nálam jobban kisem ismerhet:
Tudom, mily rontás mérgezi lelked’;
Ha meg se mozdul szép piros ajkad:
Értelek úgyis — meg is hallgatlak...
Egy élő holthoz
Ne gondolj a világgal, hadd sziszegjen!
Jer hozzám, üdvözülj karomban:
E percznyi kéj megédesíti minden
Keserüséged’ szép halottam!
Amíg vad, lázongó szívemre zárlak,
Amíg ölellek, boldog vagy, lány!
Több részed úgyse lesz igazi kéjben
Kísértet-élted folyamatján...
Langyos, sivár, gyönyör hitvesi ágyán
Bilincsbe hogyha verve lelked,
Örök köd gyászboruja közepette:
Ez ölelést el nem felejted!
Ha majd férjedre dőlsz hideg-unottan,
Feltámad bűvösen ez emlék;
Márványarczod ha csupa ráncz leszen már:
A csókom helyét érezed még...
Ha már a láng, mit rád pazarlok íme,
Nem él — hamar kihűlve — bennem:
A te szivedben tiltott drága kéjre
Forró vágyat bujt még szünetlen!

Megtisztulás
Szenny szállong a levegőben:
Ezer szürke lepke —
Lassan-lassan,
Nagy titokban, halkkal-loppal
Lelkem’ is belepte...
Te, édes, csak te birhatnád
Szivemet még jóra:
Ráborulva,
Könnyeiddel azt a szennyet
Lemoshatnád róla!

Emlék

Az ősi babonáknak ezrét,
A sok pókhálót sebtiben
Letörlém elbágyadt szivemről:
Mely béklyózhatna, nincs hitem!
Amivel elfödém a húsnak
Emésztő vágyát szüntelen:
Hazug erkölcs, siralmas álczád’
— Csaló legyek? — nem viselem!
Mely szinte megfojtott legével,
A dohos kunyhót elhagyám:
Akik falain szerte függtek,
A sok szent nem vigyorog reám.
...Csak Ő kísért még dőre múltból,
Szivem’ csak képe veri fel:
Aki rabúl bűvölt nyomába
Zord lénye szüzességivel.
Milyen beteg mámorba ejtett
E csillagtalan éjszaka,
E virág, hószínű, fagyasztó,
Minek nincs semmi illata!...
Mi vont, hogy a lelkét sovárgva,
Gyötörjem vágyó testem’ én?...
Oh, üdv nekem! Agyam föleszmélt,
S be nem fon már a szűz erény.
Mert szennyes mélyeidbe látok,
Csalfán együgyü tisztaság:
Nem vagy te más, csak ölelésre
Sovár, de húnyász, gyáva vágy...
Nem vagy, csak félelem a kéjtől,
Amely szégyent nemz s bánatot...
Szüzesség, többé nem csodállak,
Ál-varázs rabja nem vagyok!
Már nem csal kerítő hazugság
S nem Ő ijesztő végzetem...
Elválaszt új vágy végtelenje,
De képét mégse feledem.
Szabadságát bár visszanyerte,
Mindholtig érezi a rab
Hústépő láncza szörnyü terhét:
Emléke is velem marad!

A lejtőn
Vad kedvtől űzve-hajtva
Lerohanok a lejtőn:
Sováran int a mélység,
Valóm’ mámorba ejtőn.
Nem görnyeszt semmi járom,
Kín sem gyötör titokban,
Mi teher volt szívemben,
Mind vakmerőn kidobtam.

Ami befonta lelkem’
És megzavarta elmém’:
Az Úristen meséét,
Azt odafönn felejtém.
Mikonek hústépő kínja
Téboly széléig elvitt:
Csak odafönn ismertem
A lelkek hűs szerelmit...
Most, mind mélyebbre szállva,
A test köll s nem a lélek,
Az ördög s nem az isten:
Most érzem csak, hogy élek!
Lefelé! Meg sem állva
Egy röpke pillanatra!
Fagyasztó fényvilágosságtól
Örökre elszakadva —
A mély sötétbe törve,
Hol poklok tüze éget —
A mennyeket kaczagva,
Keresni üdvösséget!
Hajrá! — Tiétek Isten
S a magasság, a tiszta:
Enyém lészen a mélység
Gyötrően édes titka...
Felém kaczag a mélyből
Egy elkárhozott asszony:
Kell, hogy hókeblin ajkam
Piros rózsát fakasszon!

Messiások
A messiások mind tiszták valának,
És erejüket el nem pazarolták...
Ha ez a lány megváltójára gondol:
Dehogy gondol rád!
A messiásokat nem űzte egyre
Vágyak korbácsa, húsokat kitépve...
Ha ez a lány megváltójára gondol:
Juthatsz eszébe?

A Múzsa
A villamos vasútról hogy leszálltam,
— A köruton, a király-utcza sarkán,
Ahol a ködös alkonyi homályban
A néptömeg nyüzsög, zsibongva, tarkán —
Egy festett asszony szembejött velem
S megállított: “Tovafutsz szótlanúl,
Reám se nézel már, te finom úr?”
— “Bocsánat, asszonyom, nem ismerem!” —
“Nem ismersz? Ily szavakra nyílhat ajkad?
A Múzsa vagyok én; dehogy nem ismersz?
Már annyiszor csüggtem ölelve rajtad,
Tüzesb szeretőd nem volt, nincs, nem is lesz!
A kéj óráit még el nem feledtem;
Ó jöszte vélem, kis szobámba vissza!
Mig ajka ajkamról az üdvöt issza,
Megint boldog lehetsz, én szép szerelmem!”
De én arczába vágtam ridegen:
— “Te haszontalan czéda, tönkretettél,
Nem is valál hozzám, csak idegen,
S mégis hazudtad, hogy híven szerettél!
Hamis bájjal megrontottad valóm,
De megismertelek, ó csalfa Múzsa:
S hitvány romokban, immár szertezúzva,
Amelyben néked áldozék, a dóm...
Nincs már dalom. Nem habzik lángborom már,
A bróm halvány, hideg nedűje lett
Az italom. Maholnap gyásztoromnál
Ujjonghatsz már talán. El, el veled!” —
Továbbrohantam. Ott maradt a sarkon
És felsikolta: “Én nem, te hazudsz:
Mert tőlem elszakadni sohshe tudsz!”
Vigasztalan szürkén ködlött az alkony...
Ábel és Káin (Baudleaire fordítás)
I.
Ábel faja, mosolyg rád Isten;
Alugy’ — egyél, igyál vidáman.
Kain faja, a sárban ott lenn
Fetrengj s halj meg nyomoruságban.
Ábel faja, az angyaloknak
Tömjéned illata mi kedves!
Kain faja, melyet rád róttak,
A gyötrelemnek vége nem lesz?
Ábel faja, nő a vetésed,
Lám a te barmod milly kövér lesz;
Kain faja, hallod, a béled
Morog mint vén kutya, ha éhes.
Ábel faja, ugy-é meleg van
Tűzhelyeden, az ősi házba’?
Kain faja, rút barlangodban
—Szegény dúvad — dideregj fázva!
Ábel faja, csak szaporodj el!
Kincsed nemzője kisdedeknek.
Kain faja — égő sziveddel —
Parancsolj forrongó erednek!
Ábel faja, miként a féreg
Erdő fájába’, nőssz dúskálva.
Kain faja, im itt ösvényed:
Vonszold családod’ a halálba.
II.
Hej! Ábel faja, tetemed
Még trágya lesz a párás földre!
Kain faja, még nem lehet
Nagy munkát teljesen betöltve.
Ábel faja, lásd szégyened’:
Vadásznyárs a vasat legyőzte!
Kain faja, fel, vívd az eget
És vesd le az Istent a földre!

Tristia
Prága, 1894, augusztus
I.
“Hogyha — szólt a doktor úr —
A Hradsinra fölmegyen:
Esetleg találkozik majd
Büttner Ferdinánddal is.
Minden este rendesen
Arra sétál. Élvezi
A csodálatos kilátást,
Meg a csendet odafenn.
Máskülönben gazdag úr,
(Háza áll a Grabenen)
Csakhogy gondnokság alatt van
Egy kis elmebaj miatt.
A szegény, szelid bolond
Szóba avval áll csupán,
Akin látja, hogy a lelke
Az ő lelkével rokon.
Annak elbeszéli, hogy
A paradicsomba’ volt,
Ám kiűzték őtet onnan —
Hej a vénség űzte ki!”
S kaczagott a doktor,
“Önnel ha találkozik,
Megszerti Önt bizonynyal
Lelki rokonság miatt.
Avvagy nem bolond az is,
Ki évődik szüntelen:
Míg ő távol, egy leányka
Mennyasszony nem lett-e már?...”
II.
S amint lihegve fölfelé megyek,
— Az ódon lépcső vajmi meredek —
Valaki lassan szembejő velem,
Megáll és arczom’ nézi mereven.
Kezében tart egy szürke kalapot
Homloka ránczos, teste kiaszott,
Tán súlyos évek nagy soka miatt.
Az öltözete legujabb divat.
Tovább! — Az óra már későre jár.
Még százhat fok: még messze van a vár.
De hallga, az ösmeretlen köszönt:
“Rokon, a Hradsinon üdvözlöm Önt!”
Bús szemeit esdeklőn rám veti:
“Hogy visszaforduljak, megengedi?
Ha nem neheztel, együtt fölmegyünk:
A várban, ott lesz pihenőhelyünk.”
Eszembe jut a vén Büttner hirtelen,
Kiről a doktor úr beszélt nekem.
Tudj’ Isten mért, a lelkem elborul...
És felfelé haladunk szótlanul.
III.
Előttünk volt a várnak a fala,
Bambán vigyorgó képpel ránk meredve.
Az esti szél olyan forró vala,
Miként kéjelgő asszony puha keble...
S az öreg így szólt: “Arczáról olvasám,
S egy titkos hang is megszólalt szívemben:
Oly sok kudarcz után im igazán
A lelkemmel rokon lélekre leltem.
Ugy-e meghallgat engem s szánni fog,
Hiszen jólelkű a legtöbb keresztyén!”
— (“Bocsánat, bár keresztény nem vagyok,
Sohse gondolja, hogy tán kinevetném.”) —
“A földnek édes gyermeke valék:
Az égre sohasem néztem hevölve:
Részem’ korán kivettem, tudva rég:
Csupán idelenn van az üvdök üdve.
Kéjek piros virágát, mely virúl
Az asszonyok keblén, szüzek ölében,
Míg szomjuság gyötört olthatatlanul:
Erős, biztos kézzel mindig letéptem.
Ha az a szép időt elgondolom,
Bevallom, hogy fitymálni nem szeretnék,
Majd úri lányka volt lágy vánkosom,
Majd még útszéli czéda volt mellettem.
Fönn az Istent megvetve éltem én;
S most jaj, levert az ég veszett haragja!”
— Kitárta sovány karjait felém,
Majd ősz szakállát tépdelő kaczagva. —
“Fogam alig van. Szinte vak szemem.
Ágyékaim’ az erő elhagyá már,
S éjente Isten beszélget velem,
Felém a hangja zord rontás gyanánt száll...
Azt mondja: eleget látott szemem,
Minek tovább is asszonyokra néznem,
Tiltott gyümölcsöt ettem szüntelen,
Fogam azokba’ vásott el egészen!
Ölelve, nemzék szégyent s bánatot,
És még tovább is kéjelegni vágyom?
Hálát mondjak, erőm hogy elhagyott:
Hisz fattyú már elég van a világon!
Ah, meghalok, ha még gyötör soká’
Isten kárörvenő, gúnyos beszéde!”
— S szólék: “Ha meghal, sírba száll alá,
A gyötrelemtől is örökre védve.
Ha kikötött a békeszigeten,
Megtörve már menny és pokol hatalmi!”
S felbúgott: “Jaj, de élet kell nekem,
Soha, soha! Nem akarok meghalni!
Nem akarok!” — Vadul hörgött szava,
S a nagy lépcsőn zokogva sietett le.
Az esti szél olyan forró vala,
Miként kéjelgő asszony puha keble...
